בזמן שעם ישראל עולה אחד על השני בגנים הלאומיים ובשמורות הטבע, וגם העיר העתיקה של ירושלים לא בדיוק שוממה, צריך להפעיל חושים ולמצוא פינות רגועות ושלוות שמתאימות לחובבי טבע שאינם מעוניינים בפעילות שמסתיימת בפיקניק. מקום כזה יש בקצה אזור התעשייה הירושלמי, גבעת שאול – נחל רבידה, שמציע מסלול פרחוני מאוד, נחמד וקליל (למעט הטיפוס בדרך חזרה, אבל היי, תמיד טוב לשרוף קצת קלוריות).
הוראות טכניות: מחנים את הרכב ליד מאפיית אנג'ל או ליד תחנת הדלק שנמצאת פנימה יותר, והולכים בשביל שאחרי התחנה. המסלול מתחיל בשביל אספלט קצר שמוביל לעמק ירוק, ומשם הדרך מאוד ברורה, אי אפשר לטעות. ממול יש חוות סוסים, ולידה צמד מערות שכמעט תמיד יש לידן חמור. נותן תחושה שאנחנו בכפר ולא בלב העיר. אולי בגלל זה לפני כמה שנים הייתה מזימה להקים שם מחלף חדש, אך למיטב הבנתי היא סוכלה.
רבידה זה השם העברי של צורה גיאומורפולוגית הנקראת במקור cuesta – רכס מורם או שורת גבעות מורמות בכיווּן אחד, שעמדו בפני תהליכי סחיפה של נחלים בקרבתן. כנראה שהשם מתאים למקום, וכיאה לאביב, פגשנו בנחל רבידה עשרות פרחים (צהרון מצוי היה מצוי מאוד), פרפרים (סס מבריק אדמוני! והיה גם פרפר אחד מהמם שהברחתי בשיא טיפשותי), חרקים וציפורים. ממש חגיגה אמיתית של הטבע, במיוחד למי שמסתובב עם מצלמה: לא חסר מה לצלם. לאורך הדרך יש גם לא מעט מערות ושומרות ועצי תאנה ועצי זית, להזכיר לנו שהיו פה קודם לפנינו.
בעיקרון, המסלול מגיע עד בית זית, והחל משלב מסוים ניתן לבחור האם ללכת בערוץ הנחל או לעלות בטיפוס מתון למעלה, לאחד משני ההרים הסוגרים עליו. אנחנו בחרנו בשביל העליון הצפוני, שם פגשנו כמה חוגלות פחדניות שמיהרו לעוף. לשמחתי, בדרך חזרה הצלחתי להנציח אחת מהמשפחה שלהן. בשביל העליון הדרומי, מולנו, יש מבנה נטוש וכשאנחנו באנו היו בו חבר'ה חרדים צעירים – אין לי מושג מה הם עשו שם, אולי בפעם הבאה נבדוק את הצד הזה של הנחל.
בכל אופן, חשוב לשים לב שמדובר במסלול קווי, ולכן אם אין לכם רכב שני – כמונו – צריך לחזור באותו שביל או דרך הכביש הישן והמשובש. אם יש רכב שני – תשאירו אותו במושב בית זית. בסך הכול הטיול שלנו נמשך כשלוש שעות וחצי, בלי להגיע לבית זית ממש, אבל זה בעיקר בגלל שאנחנו באמת אוהבים 'להרגיש' את המקום שבו אנחנו נמצאים. אפשר לעשות את זה בפחות, ואפשר ביותר, אם יש לכם חיבה לישיבה על סלעים.
אני חובבת טיולים וטבע, אבל זיהוי פרחים, במיוחד באביב, ואני לא מדברת על רקפות וחרציות, זו משימה מאתגרת. אז החלטתי להביא פה כמה שיותר תמונות פרחים שזיהיתי ופרחים שלא, כולן מנחל רבידה כמובן, ואשמח לעזרה בזיהוי של כולם. תודה!
ומי יודע איך קוראים לפרפר הזה שנראה לי בכלל כמו עש?
צילומים מקסימים. למסגר מייד.
הציפור עם הגחון האדום: חכלילית העצים. ראיתי אותה בערב החג בשמורת הדן.